'n Swartsak vol gemors bring hoop - Environment - Windhoek Express
Wednesday, June 26th, 2019 16:07:14
Een Windhoeker se misnoeë oor die vuilheid van die hoofstad het haar aangemoedig om self 'n plan te maak. Nou daag sy almal uit om dieselfde te doen.
07 April 2019 | Environment
Ons moet hierdie stad van ons weer skoon kry, soos dit eens was. Toe ons met trots kon sê ons is die skoonste stad in Afrika. Elsada Kruger
Samora, Brain en Steven staan altyd gereed om te help skoonmaak.
Vele hande maak ligte werk. Elsada Kruger en 'n span werkers het gemors rondom die Nasionale Teater opgeruim.
'n Uitstappie in Windhoek se middestad het een vrou aangespoor om 'n verskil te maak en nou hoop sy ander volg in haar voetspore.
"Ek het my kleindogters verlede jaar na die teater geneem om 'n balletopvoering te gaan kyk," vertel Elsada Kruger. Hulle het ver van die teater parkeer en só met die stap daarheen, het sy geïrriteerd opgemerk hoeveel gemors daar op hul roete is.
"Dis mos lekker om teater toe te gaan en ons trek mooi aan, maar dan is alles rondom ons so ongelooflik vuil," het sy gesê. Juis daarom het sy besluit die verandering kan by haar begin.
"Ja, die probleme in hierdie land is baie," sê sy. Maar in plaas daarvan om te kritiseer, kan mens 'n verandering in jou omgewing maak. "Ek kan nie iets aan die onderwys- of gesondheidstelsel doen nie, maar ek kan vuilgoed skoonmaak," sê sy.
Elsada is ook in staat om ander te vergoed om haar te help skoonmaak.
"Dis ongelooflik hoe 'n area kan verander die oomblik as daar 'n swartsak se vullis minder op die grond lê. Dit maak my trots as dit heeltemal skoon is."
Gemotiveerd, het Elsada en haar span besluit hul skoonmaakaksie hou nie by die teater en omgewing op nie.
Na die onlangse NLU-braaifees het dit haar en haar span drie dae geneem om by die Hage Geingob-stadion waar die geleentheid gehou is, skoon te maak. "Dis aaklig om te dink dat dit vir inwoners die norm geword het om nie hul eie gemors op te tel nie."
Vir haar is die idee so eenvoudig: As almal net hul eie rommel weggooi en nie byvoorbeeld uit 'n kar se venster of langs 'n asdrom gooi nie, is helfte van die stryd gewonne.
Sy en haar span skoonmakers beplan ook om binnekort langs die lughawe-pad en die pad na Rehoboth skoon te maak.
Maar die stryd is nie alleen te baklei nie. "Die munisipaliteit moet ons help. Ons moet hierdie stad van ons weer skoon kry, soos dit eens was. Toe ons met trots kon sê ons is die skoonste stad in Afrika. En dan moet ons dit volhou. Dan het ons gewen."
Die munisipaliteit se werk word nie misgekyk nie, maar met die toename van inwoners, het die hoeveelheid gemors ook gegroei. "Asdromme in die dorp help, maar daar is eenvoudig te veel rommel om dit net een keer per week skoon te maak. Daar moet gekyk word om dit meer effektief te maak," sê sy.
Elsada stuur ook nou swartsakke saam met haar skoonmakers huis toe. Sy betaal hulle'n bedrag per sak wat vol vuilgoed is. "Dis ongelooflik om te sien hoe die mans verander. Hulle begin besef in watter haglike toestande hulle woon en dit is gewoonlik weens hulle eie en die mense rondom hulle, se toedoen," sê sy.
Deesdae, in plaas van geld, vra hulle vir 'n pak suiker of meel waarmee hulle dan iets te ete aan hul families kan voorsien.
"Dit alles begin by jou en jy kan vier ander mense inspireer om dieselfde te doen. Ek hoop ek het."
Climate change slows aquaculture
3 months ago - 03 March 2019 | Environment
Lüderitz • Ewin LeuschnerA workshop titled Enhancing Climate Change Resilience in the Benguela Current Fisheries System was ­held in Lüderitz recently, where experts discussed the...